बड़े नोटों पर बाबा रामदेव करेंगे आंदोलन  
बाबा ने कहा कि भारत को भ्रष्टाचार मुक्त देश बनाने के उद्देश्य से मध्य प्रदेश से शुरू की गई योगयात्रा अबतक एक लाख किलोमीटर की दूरी तय कर चुकी है।
योगगुरु बाबा रामदेव ने गुरुवार को कहा कि वह अधिक मूल्य के नोटों को वापस लेने की मांग को लेकर एक जून से देशव्यापी आंदोलन शुरू करेंगे क्योंकि ऐसे नोट काला धन के प्रवाह के लिए इस्तेमाल होते हैं।  रामदेव ने यहां एक योगशिविर में कहा कि हर राजनेता को अपनी संपत्ति की स्वैच्छिक घोषणा करनी चाहिए और सरकार को अन्य देशों से पैसा ऋण लेने के बजाय देश की संपदा का न्यायोचित उपयोग करना चाहिए।  उन्होंने कहा कि वह अपने भारत स्वाभिमान मंच के लिए माध्यम से देशभर में आंदोलन छेड़ेंगे। उन्होंने कहा कि भारत को भ्रष्टाचार मुक्त देश बनाने के उद्देश्य से मध्य प्रदेश से शुरू की गई योगयात्रा अबतक एक लाख किलोमीटर की दूरी तय कर चुकी है। रामदेव ने आरोप लगाया कि कर्नाटक में काफी भ्रष्टाचार है लेकिन वह मुख्यमंत्री बीएस येदियुरप्पा का इस्तीफा नहीं मांगेंगे। उन्होंने योग के संवर्धन के लिए हर गांव में योग विद्यालय खोले जाने का भी सुझाव दिया।